Document ID: 32010R0605
Publication Date: 2010-07-02

Title and Content:
NARIADENIE KOMISIE (EÚ) č. 605/2010
z 2. júla 2010,
ktorým sa stanovujú veterinárne a hygienické podmienky a podmienky vydávania veterinárnych certifikátov, pokiaľ ide o vstup surového mlieka a mliečnych výrobkov určených na ľudskú spotrebu do Európskej únie
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (1), a najmä na úvodnú vetu jej článku 8, článok 8 ods. 1 prvý pododsek, článok 8 ods. 4 a článok 9 ods. 4,
so zreteľom na nariadenie Európskeho parlamentu a Rady (ES) č. 852/2004 z 29. apríla 2004 o hygiene potravín (2), a najmä na jeho článok 12,
so zreteľom na nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (3), a najmä na jeho článok 9,
so zreteľom na nariadenie Európskeho parlamentu a Rady (ES) č. 854/2004 z 29. apríla 2004, ktorým sa ustanovujú osobitné predpisy na organizáciu úradných kontrol produktov živočíšneho pôvodu určených na ľudskú spotrebu (4), a najmä na jeho článok 11 ods. 1, článok 14 ods. 4 a článok 16,
so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (5), a najmä na jeho článok 48 ods. 1,
keďže:
(1)
V smernici Rady 92/46/EHS zo 16. júna 1992, ktorou sa stanovujú hygienické predpisy pre výrobu surového mlieka, tepelne ošetreného mlieka a mliečnych výrobkov a ich uvádzanie na trh (6) je stanovená požiadavka vyhotoviť zoznam tretích krajín alebo častí tretích krajín, z ktorých môžu členské štáty povoliť vstup mlieka alebo mliečnych výrobkov s priloženým zdravotným certifikátom za predpokladu, že spĺňajú určité požiadavky vrátane požiadaviek na tepelné ošetrenie a poskytujú predpísané záruky.
(2)
Takisto bolo prijaté rozhodnutie Komisie 2004/438/ES z 29. apríla 2004, ktorým sa ustanovujú veterinárne a hygienické podmienky a podmienky na vydávanie veterinárnych certifikátov pre uvádzanie tepelne upraveného mlieka, výrobkov na báze mlieka a surového mlieka určeného na ľudskú spotrebu na trh Spoločenstva (7).
(3)
Od prijatia uvedeného rozhodnutia bolo stanovených niekoľko nových veterinárnych a hygienických požiadaviek, ktoré vytvárajú nový právny rámec v tejto oblasti, a preto by mali byť zohľadnené v tomto nariadení. Navyše smernica 92/46/EHS sa zrušila smernicou Európskeho parlamentu a Rady 2004/41/ES z 21. apríla 2004, ktorou sa rušia určité smernice o hygiene potravín a zdravotné podmienky pre výrobu a uvádzanie na trh určitých produktov živočíšneho pôvodu určených na ľudskú spotrebu (8).
(4)
V nariadení Európskeho parlamentu a Rady (ES) č. 178/2002 z 28. januára 2008, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (9), sú stanovené všeobecné zásady týkajúce sa potravín a krmív vo všeobecnosti a najmä bezpečnosti potravín a krmív na úrovni Európskej únie a na vnútroštátnej úrovni.
(5)
Smernicou 2002/99/ES sa stanovujú pravidlá, ktorými sa riadi uvádzanie produktov živočíšneho pôvodu určených na ľudskú spotrebu z tretích krajín. V zmysle znenia smernice môžu takéto produkty vstupovať na územie Európskej únie len v prípade, že spĺňajú požiadavky uplatniteľné na všetky fázy produkcie, spracovania a distribúcie takýchto produktov v Európskej únii alebo ak poskytujú rovnocenné záruky, pokiaľ ide o zdravie zvierat.
(6)
Nariadením (ES) č. 852/2004 sa pre prevádzkovateľov potravinárskych podnikov stanovujú všeobecné pravidlá hygieny potravín pre všetky úrovne potravinového reťazca vrátane prvovýroby.
(7)
Nariadením (ES) č. 853/2004 sa pre prevádzkovateľov potravinárskych podnikov stanovujú osobitné predpisy týkajúce sa hygieny potravín živočíšneho pôvodu. V uvedenom nariadení sa uvádza, že prevádzkovatelia potravinárskych podnikov, ktorí vyrábajú surové mlieko a mliečne výrobky určené na ľudskú spotrebu, musia spĺňať príslušné ustanovenia prílohy III k danému nariadeniu.
(8)
Nariadením (ES) č. 854/2004 sa ustanovujú osobitné predpisy na organizáciu úradných kontrol produktov živočíšneho pôvodu.
(9)
V nariadení Komisie (ES) č. 2073/2005 z 15. novembra 2005 o mikrobiologických kritériách pre potraviny (10) sú stanovené mikrobiologické kritériá pre niektoré mikroorganizmy a vykonávacie pravidlá, ktoré majú dodržiavať prevádzkovatelia potravinárskych podnikov pri implementácii všeobecných a osobitných hygienických opatrení uvedených v článku 4 nariadenia (ES) č. 852/2004. Nariadením (ES) č. 2073/2005 sa stanovuje, že prevádzkovatelia potravinárskych podnikov zabezpečia, aby potraviny spĺňali príslušné mikrobiologické kritériá stanovené v uvedenom nariadení.
(10)
Do rozsahu pôsobnosti smernice Rady 92/46/EHS patrí len surové mlieko a výrobky z neho získané z kráv, oviec, kôz alebo byvolích kráv. Vymedzením pojmov „surové mlieko“ a „mliečne výrobky“ v prílohe I k nariadeniu (ES) č. 853/2004 sa však rozsah pôsobnosti hygienických predpisov týkajúcich sa mlieka rozširuje na všetky druhy cicavcov a surovým mliekom sa rozumie mlieko produkované sekréciou mliečnej žľazy zvierat chovaných na farmách, ktoré nebolo zohriate na viac ako 40 °C alebo nebolo podrobené inému ošetreniu, ktoré by malo rovnocenný účinok Za mliečne výrobky sa potom považujú spracované produkty, ktoré sú výsledkom spracovania surového mlieka alebo ďalšieho spracovania takto spracovaných produktov.
(11)
Vzhľadom na nadobudnutie účinnosti nariadení (ES) č. 852/2004, 853/2004 a 854/2004 a právnych aktov na ich vykonávanie, je potrebné zmeniť a doplniť veterinárne a hygienické podmienky Európskej únie a takisto požiadavky na certifikáciu vstupu surového mlieka a mliečnych výrobkov určených na ľudskú spotrebu do Európskej únie.
(12)
Z dôvodu jednotnosti práva Únie by sa v tomto nariadení mali zohľadniť aj predpisy stanovené nariadením Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (11) a s ním súvisiacich vykonávacích predpisov stanovených v nariadení Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (12) a v smernici Rady 96/23/ES z 29. apríla 1996 o opatreniach na monitorovanie určitých látok a ich rezíduí v živých zvieratách a živočíšnych produktoch a o zrušení smerníc 85/358/EHS a 86/469/EHS a rozhodnutí 89/187/EHS a 91/664/EHS (13).
(13)
V smernici Rady 96/93/ES zo 17. decembra 1996 o osvedčovaní zvierat a živočíšnych výrobkov (14) sú stanovené pravidlá vydávania certifikátov v zmysle veterinárnych právnych predpisov, ktorými sa má predísť klamlivej alebo falošnej certifikácii. Je vhodné zabezpečiť, aby vnútroštátne orgány tretích krajín uplatňovali požiadavky na certifikáciu, ktoré sú minimálne rovnocenné s požiadavkami stanovenými v uvedenej smernici.
(14)
Okrem toho sa v smernici Rady 90/425/EHS z 26. júna 1990 týkajúcej sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (15) uvádza potreba zriadiť počítačový systém vyvinutý v Európskej únii, ktorý spája veterinárne úrady. Je potrebné zmeniť a doplniť formát všetkých vzorov zdravotných certifikátov, aby sa zohľadnila ich kompatibilita v prípade možnej elektronickej certifikácie v rámci systému TRACES, ktorý sa uvádza v smernici 90/425/EHS. Systém TRACES by sa takisto mal zohľadniť aj v predpisoch stanovených týmto nariadením.
(15)
V smernici Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (16), sú stanovené pravidlá týkajúce sa veterinárnych kontrol výrobkov živočíšneho pôvodu vstupujúcich do Európskej únie z tretích krajín pri ich dovoze alebo prevoze vrátane určitých požiadaviek na certifikáciu. Tieto pravidlá platia pre komodity v pôsobnosti tohto nariadenia.
(16)
Vzhľadom na zemepisnú polohu Kaliningradu by sa mali stanoviť osobitné podmienky pre prevoz zásielok z a do Ruska cez územie Európskej únie. Táto úprava by sa týkala iba Lotyšska, Litvy a Poľska.
(17)
V záujme jednoznačnosti európskeho práva by sa malo rozhodnutie Komisie 2004/438/ES zrušiť a nahradiť týmto nariadením.
(18)
S cieľom vyhnúť sa narušeniu obchodu by sa malo počas prechodného obdobia povoliť používanie zdravotných certifikátov vydaných v súlade s rozhodnutím 2004/438/ES.
(19)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Predmet úpravy a rozsah pôsobnosti
Týmto nariadením sa stanovujú:
a)
hygienické a veterinárne podmienky a požiadavky na vydávanie certifikátov, pokiaľ ide o vstup zásielok surového mlieka a mliečnych výrobkov do Európskej únie,
b)
zoznam tretích krajín, z ktorých sa povoľuje vstup takýchto zásielok do Európskej únie.
Článok 2
Dovoz surového mlieka a mliečnych výrobkov z tretích krajín alebo z ich častí uvedených v stĺpci A prílohy I
Členské štáty povolia dovoz zásielok surového mlieka a mliečnych výrobkov z tretích krajín alebo z ich častí uvedených v stĺpci A prílohy I.
Článok 3
Dovoz určitých mliečnych výrobkov z tretích krajín alebo z ich častí uvedených v stĺpci B prílohy I
Členské štáty povolia dovoz zásielok mliečnych výrobkov - zo surového mlieka kráv, oviec, kôz alebo byvolích kráv - z tretích krajín alebo z ich častí, ktoré nie sú ohrozené slintačkou a krívačkou, ako sa uvádza v stĺpci B prílohy I, za predpokladu, že tieto mliečne výrobky alebo surové mlieko, z ktorého sú vyrobené, boli ošetrené pasterizáciou vrátane jednorazového tepelného ošetrenia:
a)
tepelným účinkom, ktorý je minimálne rovnocenný účinku počas pasterizácie pri teplote najmenej 72 °C počas 15 sekúnd,
b)
ktoré, v prípade potreby, dostatočne zaručí negatívnu reakciu na alkalický fosfatázový test bezprostredne po takomto ošetrení.
Článok 4
Dovoz určitých mliečnych výrobkov z tretích krajín alebo z ich častí uvedených v stĺpci C prílohy I
1. Členské štáty povolia dovoz zásielok mliečnych výrobkov - zo surového mlieka kráv, oviec, kôz alebo byvolích kráv - z tretích krajín alebo z ich častí, ktoré nie sú ohrozené slintačkou a krívačkou, ako sa uvádza v stĺpci C prílohy I, za predpokladu, že tieto mliečne výrobky alebo surové mlieko, z ktorého sú vyrobené, boli tepelne ošetrené vrátane:
a)
procesu sterilizácie, pomocou ktorého bola dosiahnutá hodnota F0 ≥ 3,
b)
ošetrenia ultravysokotepelným zahriatím (UHT) na teplotu najmenej 135 °C v kombinácii s primeranou dĺžkou jej udržania,
c)
i)
krátkodobej pasterizácie pri vysokej teplote (HTST) - 72 °C počas 15 sekúnd - aplikovanou dvakrát na mlieko s pH ≥ 7, ktorou sa, v prípade potreby, dosiahne negatívna reakcia na alkalický fosfatázový test bezprostredne po takomto ošetrení, alebo
ii)
ošetrenia s rovnocenným pasterizačným účinkom ako v bode i), ktorým sa, v prípade potreby, dosiahne negatívna reakcia na alkalický fosfatázový test bezprostredne po takomto ošetrení,
d)
ošetrenia mlieka pomocou HTST, ktorého pH je nižšie ako 7,0; alebo
e)
HTST v kombinácii s iným fyzikálnym ošetrením buď:
i)
znižovaním pH pod 6 počas jednej hodiny, alebo
ii)
dodatočným zahriatím na teplotu ≥ 72 °C v kombinácii s vysúšaním.
2. Členské štáty povolia dovoz zásielok mliečnych výrobkov - zo surového mlieka iných zvierat, ako sú tie uvedené v ods. 1 - z tretích krajín alebo z ich častí, ktoré nie sú ohrozené slintačkou a krívačkou, ako sa uvádza v stĺpci C prílohy I, za predpokladu, že tieto mliečne výrobky alebo surové mlieko, z ktorého sú vyrobené, boli ošetrené vrátane:
a)
procesu sterilizácie, pomocou ktorého bola dosiahnutá hodnota F0 ≥ 3, alebo
b)
ošetrenia ultravysokotepelným zahriatím (UHT) na teplotu najmenej 135 °C v kombinácii s primeranou dĺžkou jej udržania.
Článok 5
Certifikáty
Zásielky, ktoré sa môžu dovážať v súlade s článkami 2, 3 a 4, musí sprevádzať zdravotný certifikát vyhotovený podľa vzoru, ktorý je pre príslušnú komoditu stanovený v časti 2 prílohy II a vyplnený v súlade s vysvetlivkami uvedenými v časti 1 danej prílohy.
Požiadavky tohto článku však nemajú brániť používaniu elektronickej certifikácie alebo iných dohodnutých systémov zosúladených na úrovni Európskej únie.
Článok 6
Podmienky prevozu a skladovania
Vstup na územie Európskej únie, pokiaľ ide o zásielky surového mlieka a mliečnych výrobkov, ktoré nie sú určené na dovoz do Európskej únie, ale pre tretiu krajinu buď okamžitým prevozom, alebo po uskladnení v Európskej únii v súlade s článkami 11, 12 alebo 13 smernice Rady 97/78/ES, sa môže povoliť len v prípade, že zásielky spĺňajú tieto podmienky:
a)
pochádzajú z tretej krajiny alebo z jej časti, z ktorej sa povolil vstup zásielok surového mlieka alebo mliečnych výrobkov na územie Európskej únie, a spĺňajú podmienky tepelného ošetrenia takýchto zásielok uvedené v článkoch 2, 3, a 4,
b)
sú v súlade s osobitnými veterinárnymi požiadavkami na dovoz surového mlieka alebo mliečnych výrobkov do Európskej únie, ktoré sú stanovené vo veterinárnom certifikáte v časti II.1 príslušného vzorového zdravotného certifikátu vymedzeného v časti 2 prílohy II,
c)
sprevádza ich zdravotný certifikát vydaný v súlade s príslušným vzorom pre daný typ zásielky vymedzeným v časti 3 prílohy II a vyplneným v súlade s vysvetlivkami uvedenými v časti 1 danej prílohy,
d)
v spoločnom veterinárnom vstupnom dokumente uvedenom v článku 2 ods. 1 nariadenia (ES) č. 136/2004 (17) a podpísanom úradným veterinárnym lekárom hraničnej inšpekčnej stanice pri vstupe do Európskej únie je potvrdené, že sa môžu prevážať a sú vhodné na uskladnenie.
Článok 7
Výnimky týkajúce sa prevozu a podmienok skladovania
1. Odchylne od článku 6 je možné povoliť prevoz zásielok smerujúcich z Ruska a do Ruska, priamo alebo cez ďalšiu tretiu krajinu, po ceste alebo po železnici na území Európskej únie medzi určenými hraničnými inšpekčnými stanicami v Lotyšsku, Litve a Poľsku zo zoznamu uvedenom v rozhodnutí Komisie 2009/821/ES (18), ak sú splnené tieto podmienky:
a)
zásielka je na hraničnej inšpekčnej stanici pri vstupe do Európskej únie zapečatená veterinárnymi službami príslušného orgánu pečaťou s poradovým číslom,
b)
sprievodné doklady k zásielke uvedené v článku 7 smernice 97/78/ES majú na každej strane pečiatku „IBA NA PREVOZ DO RUSKA CEZ EÚ“ od úradného veterinárneho lekára príslušného orgánu, ktorý zodpovedá za hraničnú inšpekčnú stanicu pri vstupe do Európskej únie,
c)
sú splnené procesné požiadavky uvedené v článku 11 smernice 97/78/ES,
d)
zásielka je v spoločnom veterinárnom vstupnom dokumente potvrdená úradným veterinárnym lekárom hraničnej inšpekčnej stanice pri vstupe do Európskej únie ako vhodná na prevoz.
2. Vykládka alebo uskladnenie, vymedzené v článku 12 ods. 4 alebo v článku 13 smernice 97/78/ES, sa v prípade takýchto zásielok nesmie na území Európskej únie povoliť.
3. Príslušný orgán vykoná pravidelné kontroly, ktoré zabezpečia, aby sa počet zásielok a množstvá produktov, ktoré opúšťajú územie Európskej únie, zhodovali s počtom a množstvami, ktoré na toto územie vstupujú.
Článok 8
Osobitné ošetrenie
Zásielky mliečnych výrobkov, ktoré môžu vstupovať na územie Európskej únie v súlade s článkami 2, 3, 4, 6 alebo 7 z tretích krajín alebo z ich častí, v ktorých sa 12 mesiacov pred dátumom vydania zdravotného certifikátu vyskytlo ohnisko nákazy slintačky a krívačky, alebo bola v uvedenom období vykonaná vakcinácia proti tejto nákaze, môžu na územie Európskej únie vstupovať iba v prípade, že boli ošetrené jedným z postupov uvedených v článku 4.
Článok 9
Zrušenie
Rozhodnutie 2004/438/ES sa zrušuje.
Odkazy na rozhodnutie 2004/438/ES sa považujú za odkazy na toto nariadenie.
Článok 10
Prechodné ustanovenia
V prechodnom období do 30. novembra 2010 môžu zásielky surového mlieka a mliečnych výrobkov, ktoré sú vymedzené v rozhodnutí 2004/438/ES a ktorým boli vydané príslušné zdravotné certifikáty v zmysle rozhodnutia 2004/438/ES, naďalej vstupovať na územie Európskej únie.
Článok 11
Nadobudnutie účinnosti a uplatniteľnosť
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. augusta 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. júla 2010

Classification:
Level 1 Topics: 100147
100157
100143
100156
Level 2 Topics: 100171
100192
100193
100255
100245
Level 3 Topics: 2442
3489
614
2763
3156
All Topics: 1309
1445
2300
2763
5369